
בסינגל מתוך EP חדש: "תתעלה"
בהפקת מורן מייזלס

"נתת את הכל ולא קיבלת שום דבר / לקחו כל מה שיש, שקל לא נשאר / אתמול הם התקשרו לומר שלהם זה לא נמאס / את המלח לפצעים הם ישלחו בפקס"
השיר "תתעלה" עוסק בפרידה קשה ומכוערת ובהשלכות הנפשיות והכלכליות שלה. לצד הנפגע תמיד יש רצון עז לנקום, להגיב, להתפוצץ. אבל בטווח הארוך המנצח הוא מי שמתעלה.
השיר מבוסס על סיפור אמיתי מחייו של המחבר, יאיר סרי, אבל כל אחד ואחת יוכלו להזדהות עם הכאב, אבל גם עם התקווה וההומור, תוך קריצה לקדושים מעונים אחרים מההיסטוריה.
השיר הוא חלק מ-EP שאוריה ברטל הקליט כמחווה לכתיבה של יאיר סרי, יוצר מיוחד בנוף ושותף מוסיקלי, יליד אלון שבות בגוש עציון וכיום תושב ירושלים, מלחין מוסיקה להצגות וסרטים ומורה למוסיקה. הקשר היצירתי בין אוריה ויאיר נמשך כבר 25 שנה, ומטרת ה-EP היא להנציח ולהפיץ הלאה את התבלין המיוחד בשיתוף הפעולה הזה שהשפיע רבות על שניהם.
אוּריה בַּרטַל חבֶר בלהקת "נֵס" יחד עם עמי מנדלמן (הכל עובר חביבי), ג'ני פקמן (הכל בגלל ג'ני) וסימון שפיץ. בשנים האחרונות הוציאו את השירים "קרן אור מעל הים", "סיפור חיים", "שיר של בת 14". "תתעלה" הוא הסינגל החמישי שלו כסולן.
אוּריה, זמר, נגן ויוצר, בוגר בי"ס רימון במסלול סאונד והפקה מוסיקלית, הקליט את דורון טלמון לפני שהיא פרצה עם ג'יין בורדו, הגביר את בניה ברבי לפני "קרן שמש", וכמעט הכין את דילן גפן לעלות לתורה בבית כנסת רפורמי. ככה שאין ספק שהמוזיקה הישראלית לא הייתה נראית אותו דבר בלעדיו.
מורן מייזלס המפיקה המוסיקלית של השיר, שגם ניגנה בפסנתר ושרה קולות רקע -  שרה וניגנה בלהקות "קטיפה שחורה", "שלנה עליך" ובעלת קריירת סולו ענפה.
האזנה נעימה!
ליצירת קשר: אוריה ברטל  fanpeterssohn@gmail.com 0545-832193
